**Informatīvais ziņojums „Par atļauju Tieslietu ministrijai uzņemties saistības un īstenot projektus un pasākumus Eiropas Komisijas un citu ārvalstu finanšu palīdzības sniedzēju tieši administrētajās finanšu programmās”**

1. **Pamatojums informatīvā ziņojuma virzībai**

Tieslietu ministrija (turpmāk – TM) un tās padotības iestādes – Tiesu administrācija, Valsts tiesu ekspertīžu birojs un Uzņēmumu reģistrs – ir iesaistītas kopumā četros projektu pieteikumos, kas iesniegti divās Eiropas Komisijas (turpmāk – EK) tieši administrētajās finanšu programmās – „Tiesiskums 2014‑2020” un „Tiesības, vienlīdzība un pilsonība 2014‑2020” –, no kuriem trīs pieteikumi iesniegti kā vadošajiem partneriem, bet vienā projektā iesaiste būs partnera statusā. Ņemot vērā, ka saskaņā ar EK tieši administrēto programmu „Tiesiskums 2014‑2020” un „Tiesības, vienlīdzība un pilsonība 2014‑2020” nosacījumiem piešķirtais EK granta finansējums nepārsniedz 80% no kopējām projekta attiecināmajām izmaksām, vismaz 20% no tām jālīdzfinansē projektu pieteikumu iesniedzējiem, t.sk. projekta partneriem, un tas darāms no līdzekļiem, kas vienlaikus nav Eiropas Savienības (turpmāk – ES) budžeta līdzekļi. Uz informatīvā ziņojuma sagatavošanas brīdi ir zināms, ka trīs no projektu pieteikumiem ir saņēmuši pozitīvu EK vērtējumu un izvirzīti finansējuma piešķiršanai un viens no projektu pieteikumiem saņēmis pozitīvu vērtējumu, bet saskaņā ar sākotnējo finanšu sadalījumu iekļauts rezerves sarakstā.

Kopējais uz TM un tās padotības iestādēm iesniegtajos projektu pieteikumos attiecināmais finanšu apjoms indikatīvi veido  EUR 585 549, no kā  EUR 466 740 būtu EK līdzfinansējums un  EUR 118 809 būtu nacionālais līdzfinansējums. Papildus nacionālajam līdzfinansējumam nepieciešams nodrošināt projektu ietvaros radušās neattiecināmās izmaksas, un tās indikatīvi veido EUR 95 744. Par neattiecināmajām izmaksām, kas būtu sedzamas no nacionālā finansējuma, uzskatāmas pie projektu ietvaros saņemto pakalpojumu apmaksas obligāti sedzamās pievienotās vērtības nodokļa izmaksas, jo saskaņā ar Eiropas Komisijas projektu konkursu nolikumu prasībām valsts iestādēm šīs izmaksas projektu ietvaros nav attiecināmas.

Ņemot vērā konkrēto EK programmu nosacījumus projektu ieviešanā, maksimālais finansējuma apjoms, ko iespējams saņemt kā avansa maksājumu, ir 80% no plānotā EK līdzfinansējuma apjoma. Tas nozīmē, ka projekta ieviesējiem, t.sk. projekta partneriem, jāspēj finansēt projekta izdevumus ne tikai noteiktajā, uz projekta ieviesējiem, t.sk. projekta partneriem, attiecināmajā līdzfinansējuma apmērā, bet arī priekšfinansēt sākotnēji nenosegto 20% daļu no plānotā EK līdzfinansējuma apjoma, kas tiks saņemts no EK kā gala maksājums pēc projekta gala atskaites apstiprināšanas. Nosacījums nodrošināt līdzfinansējumu un priekšfinansējumu neattiecas uz projektā piesaistītajiem asociētajiem partneriem. Ņemot vērā konkrēto projektu pieteikumu finanšu apjomu, no nacionālā finansējuma līdzekļiem projekta līdzfinansējuma, priekšfinansējuma un obligāti sedzamo neattiecināmo izmaksu segšanai būtu nepieciešams nodrošināt  EUR 307 901.

Ņemot vērā, ka projektu ieviešana un to īstenošanas rezultāti veicina tieslietu sistēmas attīstību, kā arī piesaista papildus finanšu līdzekļus valsts budžetam no Eiropas Savienības budžeta, TM ir sagatavojusi informatīvo ziņojumu, lai uz tā pamata Ministru kabinets pieņemtu lēmumu atļaut TM un tās padotības iestādēm uzņemties valsts budžeta ilgtermiņa saistības un īstenot apstiprinātus projektus EK tieši administrētajās finanšu programmās. TM nodrošinās, ka ministrijas vai tās padotībā esošo iestāžu īstenoto projektu, kuriem finansējums tiks piesaistīts no EK tieši administrētajām finanšu programmām, saturs nedublēsies ar projektiem, kas tiks īstenoti TM pārziņā esošo ES struktūrfondu un Kohēzijas fonda 2014.‑2020. gada plānošanas perioda darbības programmas “Izaugsme un nodarbinātība” specifisko atbalsta mērķu un Norvēģijas finanšu instrumenta ietvaros.

Saskaņā ar „Likuma par budžetu un finanšu vadību” 24. panta trešo daļu, budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi ES politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 „Noteikumi par budžeta pieprasījumu izstrādāšanas un iesniegšanas pamatprincipiem” 34. punktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Pēc projektu gala atskaišu apstiprināšanas, TM, saņemot gala maksājumu no EK, ieskaitīs atpakaļ valsts budžetā finanšu līdzekļus priekšfinansējuma ietvaros saņemtajā apjomā par katru no apstiprinātajiem un īstenotajiem projektiem.

**2. Informācija par EK tieši administrētajām finanšu programmām**

**2.1. Programma „Tiesiskums 2014‑2020” (*Justice Programme 2014‑2020*)**

EK Tieslietu ģenerāldirektorāta finanšu programma „Tiesiskums” 2014.‑2020. gadam aizsākta 2013. gada 17. decembrī ar Eiropas Parlamenta un Padomes regulu (ES) Nr. 1382/2013, ar ko izveido programmu “Tiesiskums” laikposmam no 2014. gada līdz 2020. gadam (turpmāk – programmas „Tiesiskums” regula). Programma ir turpinājums EK 2007‑2013. gada plānošanas perioda programmām „Civiltiesības”, „Krimināltiesības” un „Narkomānijas novēršana un informēšana par narkomāniju”. Programmas „Tiesiskums 2014‑2020” mērķis ir radīt vienotu tiesiskuma telpu (nacionālo, ES un starptautisko tiesību normu harmonizēšana) ES, lai veicinātu tiesībaizsardzības iestāžu pieejamību un pārrobežu lietu risināšanu tiesās.

Programmas „Tiesiskums 2014‑2020” ietvaros tiek atbalstīta projektu izstrāde šādās jomās:

1. tiesiskā sadarbība civillietās, tai skaitā jautājumos, kas skar ģimenes tiesības, mantošanas tiesības, komerctiesības, maksātnespēju utt.;
2. tiesiskā sadarbība krimināllietās;
3. tiesnešu un tiesu darbinieku apmācības, tai skaitā valodas un juridiskā terminoloģija, lai ES ietvaros veidotu vienotu tiesu darbības kultūru;
4. tiesu pieejamības veicināšana un noziegumos cietušo un par noziegumu izdarīšanā apsūdzēto personu tiesību tiesas procesa gaitā aizstāvēšana;
5. narkotiku izplatīšanas apkarošana (pārrobežu tiesiskā sadarbība un noziegumu prevencija).

Programmas „Tiesiskums 2014‑2020” ietvaros izstrādātajiem projektiem jādod ieguldījums attiecīgās problēmas risināšanai ne tikai reģionālajā vai vietējā līmenī, bet visas Eiropas līmenī (*European added value*).

EK programmas „Tiesiskums 2014‑2020” ietvaros 2014.‑2020. gada plānošanas periodā plāno piešķirt finansējumu 378 miljonu *euro* apmērā, un programmā piedalās visas ES dalībvalstis, izņemot Lielbritāniju un Dāniju. Programmas „Tiesiskums” regulas preambulas 25. punktā noteikts, ka minimālā ikgadējā EK līdzfinansējuma likme, ne mazāk kā 65% apmērā, tiek noteikta programmas „Tiesiskums 2014‑2020” ikgadējā darba programmā. Programmas „Tiesiskums 2014‑2020” 2014. gada darba programmā un 2015. gada darba programmā noteiktā maksimālā EK līdzfinansējuma likme ir 80%.

**2.2. Programma „Tiesības, vienlīdzība un pilsonība 2014–2020” (*Rights, Equality and Citizenship Programme 2014–2020*)**

EK Tieslietu ģenerāldirektorāta finanšu programma „Tiesības, vienlīdzība un pilsonība 2014-2020” 2014.‑2020. gadam aizsākta 2013. gada 17. decembrī ar Eiropas Parlamenta un Padomes regulu (ES) Nr.1381/2013, ar ko izveido programmu "Tiesības, vienlīdzība un pilsonība" laikposmam no 2014. gada līdz 2020. gadam (turpmāk – programmas „Tiesības, vienlīdzība un pilsonība” regula). Programma ir turpinājums EK 2007.‑2013. gada plānošanas perioda programmām „Pamattiesības un pilsonība”, „Dafne III” un „Progress” (diskriminācijas novēršana un dzimumu līdztiesība). Programmas „Tiesības, vienlīdzība un pilsonība 2014‑2020” mērķis ir nodrošināt tādas vienotas ES telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas ES Pamatlīgumos un starptautiskajās konvencijās, kurām ES ir pievienojusies.

Programmas „Tiesības, vienlīdzība un pilsonība 2014‑2020” ietvaros tiek atbalstīta projektu izstrāde šādās jomās:

1. visu vardarbības formu pret bērniem, jauniešiem, sievietēm un citām mazāk aizsargātām sabiedrības grupām novēršana un apkarošana, kā arī bērnu tiesību un personu ar invaliditāti tiesību aizsardzība;
2. ES pilsoņu tiesību popularizēšana, aicinājums tās pielietot, tajā skaitā patērētāju tiesību aizsardzības jomā;
3. diskriminācijas, ar kuru personas saskaras sava dzimuma, vecuma, rases, reliģiskās pārliecības, invaliditātes vai dzimumorientācijas dēļ, novēršana;
4. personu datu aizsardzības nodrošināšana.

Programmas „Tiesības, vienlīdzība un pilsonība 2014‑2020” ietvaros izstrādātajiem projektiem jādod ieguldījums attiecīgās problēmas risināšanai ne tikai reģionālajā vai vietējā līmenī, bet visas Eiropas līmenī (*European added value*).

EK programmas „Tiesības, vienlīdzība un pilsonība 2014‑2020” ietvaros plāno piešķirt finansējumu 439 miljonu *euro* apmērā un tajā piedalās visas ES dalībvalstis. Programmas „Tiesības, vienlīdzība un pilsonība” regulas preambulas 30. punktā noteikts, ka minimālā programmas ikgadējā EK līdzfinansējuma likme, ne mazāk kā 65% apmērā, tiek noteikta programmas „Tiesības, vienlīdzība un pilsonība 2014‑2020” ikgadējā darba programmā. Programmas „Tiesības, vienlīdzība un pilsonība 2014‑2020” 2014. gada darba programmā un 2015. gada darba programmā noteiktā maksimālā EK līdzfinansējuma likme ir 80%.

**3. Informācija par EK iesniegtajiem projektu pieteikumiem**

**3.1. EK apstiprinātie un finansējuma piešķiršanai izvirzītie projektu pieteikumi**

**3.1.1. ECLI[[1]](#footnote-1) ieviešana (*ECLI development*)**

Projekta vadošais partneris būs Tiesu administrācija, un tas tiks ieviests sadarbībā ar trīs asociētajiem partneriem: Lietuvas Tiesu administrāciju, Itālijas Tieslietu ministriju un Spānijas Tiesu iestāžu dokumentāro centru. Projekts tiks īstenots periodā no 2016. gada 1. marta līdz 2017. gada 30. septembrim.

Projekta vispārējais mērķis ir ieviest ECLI, lai atvieglotu pareizu un nepārprotamu atsauču noformēšanu attiecībā uz pieņemtajiem tiesu nolēmumiem. ECLI izveide nodrošinās vienkāršu piekļuvi gan Latvijas, gan citu ES dalībvalstu pieņemtajiem tiesu nolēmumiem, kas pilnveidotu tiesnešu kompetenci ES tiesību piemērošanā un īstenošanā, kā arī vienotu piekļuvi tiesu nolēmumu datu bāzei jau tiesas sēdes laikā.

ECLI projekta ieviešana atvieglotu tiesas nolēmumu meklēšanu, kā arī nodrošinātu judikatūras meklēšanu par konkrēto tiesvedības procesu. Tiesnešiem būtu iespēja iepazīties ar citu ES dalībvalstu tiesu nolēmumiem līdzīgās lietās, kas atvieglotu lietas izskatīšanu un samazinātu tiesas nolēmuma sagatavošanas laiku. Lai padarītu tiesvedības procesa izskatīšanu efektīvāku, vismaz trijās tiesu sēžu zālēs katrā tiesā un lielākajās tiesās sešās tiesu sēžu zālēs tiesneša darbavieta tiks aprīkota ar planšetdatoru, kas nodrošinās ātru un efektīvu piekļuvi Eiropas tiesu nolēmumu datubāzei uzreiz tiesvedības procesā, kā arī tiesvedības procesa laikā nodrošinās efektīvu piekļuvi nepieciešamajiem normatīvajiem aktiem un informācijai. Projekta mērķi ir:

1) veicināt vienotu tiesu praksi, piemērojot un interpretējot Eiropas tiesību aktus;

2) veicināt pareizu un nepārprotamu spriedumu citēšanu no Eiropas un nacionālajām tiesām, ieviešot ECLI Latvijā;

3) uzlabot iztiesāšanas procedūru un padarīt efektīvāku tiesas lemšanas procedūru;

4) pilnveidot zināšanas terminoloģijas vārdnīcas izmantošanā.

ECLI ieviešana ir tieši saistīta ar Eiropas e‑tiesiskuma daudzgadu rīcības plāna 2014.‑2018. gadam A prioritāti “Piekļuve informācijai tiesiskuma jomā”. E‑tiesiskuma portālā būtu jāturpina sniegt vispārēja informācija iedzīvotājiem, uzņēmumiem, praktizējošiem juristiem un tieslietu sistēmas iestādēm par ES un dalībvalstu tiesību aktiem un judikatūru, kā arī jānodrošina piekļuve EUR‑Lex un N‑Lex. Kad ECLI ieviešana tiks pabeigta, tiks nodrošināta informācijas ievietošana arī e-tiesiskuma portālā. Tāpat ECLI ieviešana ir tieši saistīta ar Eiropas Padomes secinājumiem, kuros pausts aicinājums ieviest Eiropas judikatūras identifikatoru un vienotu judikatūras metadatu minimālo kopu.

Projektā plānots veikt esošās situācijas analīzi un programmatūras prasību attīstību un ārvalstu pieredzes novērtējumu ECLI ieviešanai. Projekta rezultātā plānots, ka tiks sagatavots esošās situācijas ziņojums, ieskaitot tehnisko specifikāciju; būs notikušas trīs pieredzes apmaiņas vizītes pie projekta asociētajiem partneriem; būs veikts Tiesu informatīvās sistēmas (turpmāk – TIS) uzlabojums, attīstot ECLI un uzlabojot anonimizēto tiesu nolēmumu meklēšanas iespēju; 48 tiesas darbinieki būs apmācīti ECLI lietošanā; būs notikušas apmācības 5 programmatūras administratoriem; būs izstrādāta TIS integrētā rokasgrāmata; pirmās un otrās instances tiesas būs aprīkotas ar kopumā 283 planšetdatoriem; būs pilnveidota viena terminoloģijas vārdnīca; 50 tiesu tulki būs pilnveidojuši zināšanas terminoloģijas vārdnīcas izmantošanā.

Projekta indikatīvais finansējuma apjoms ir  EUR 308 993, no kā programmas „Tiesiskums 2014‑2020” finansējums 80% apmērā veido  EUR 247 194, bet nacionālais līdzfinansējums 20% apmērā sastāda  EUR 61 799. Projekta avansa maksājums, pieņemot, ka sākotnēji tiek pārskaitīti 80% no programmas līdzfinansējuma daļas, ir  EUR 197 755, bet gala maksājums 20% apmērā no programmas līdzfinansējuma daļas ir  EUR 49 439. Papildus projektā ir plānoti neattiecināmie izdevumi pievienotās vērtības nodokļa segšanai, kas indikatīvi ir  EUR 53 075. Līdz ar to kopējais nepieciešamais valsts budžeta finansējuma apmērs, ieskaitot līdzfinansējumu, priekšfinansējumu un finansējumu neattiecināmo pievienotās vērtības nodokļa izmaksu segšanai, kas nepieciešams projekta ieviešanai, ir  EUR 164 313.

Projektam kopējais nepieciešamais finansējums pēc finansējuma veida:

|  |  |
| --- | --- |
|  | **Kopējais nepieciešamais finansējums** |
| **EK līdzfinansējums** | 247 194 |
| **Nacionālais līdzfinansējums (nacionālais finansējums)** | 61 799 |
| **Priekšfinansējums (nacionālais finansējums)** | 49 439 |
| **Finansējums neattiecināmo izmaksu segšanai (nacionālais finansējums)** | 53 075 |
| **KOPĀ** | **411 507** |

Projektam nepieciešamais finansējums pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2016** | **2017** | **2018** | **KOPĀ** |
| **Avansa/gala maksājums** | 197 755 | 0 | 49 439 | **247 194** |
| **Attiecināmie izdevumi (EK līdzfinansējums)** | 116 361 | 81 394 | 0 | **197 755** |
| **Attiecināmie izdevumi (Nacionālais līdzfinansējums)** | 29 090 | 32 709 | 0 | **61 799** |
| **Attiecināmie izdevumi – priekšfinansējums (Nacionālais finansējums)** | 0 | 49 439 | 0 | **49 439** |
| **Neattiecināmie izdevumi (Nacionālais finansējums)** | 22 790 | 30 285 | 0 | **53 075** |

**3.1.2. Atrodi tiesu ekspertu *(Find a Forensic Expert)***

Projekta vienīgais īstenotājs būs Valsts tiesu ekspertīžu birojs. Projektu plānots īstenot periodā no 2016. gada 1. janvāra līdz 2017. gada 31. decembrim. Projekta mērķis ir sadarbības veicināšana Baltijas valstu starpā tiesu ekspertīžu jomā, izveidojot vienotu Baltijas tiesu ekspertu reģistru, vienotu tiesu ekspertīžu klasifikāciju, kā arī tiesu ekspertīžu informācijas sagatavošana iekļaušanai e‑tiesiskums (http://ejustice.europa.eu) portālā. Projekts radīs nepieciešamos priekšnosacījumus tiesu ekspertīžu iestāžu pakalpojumu netraucētai sniegšanai visu Baltijas valstu teritorijā, tādējādi stiprinot tiesiskumu, tiesu ekspertīzes objektivitāti un veicinot taisnīgu tiesu. Pēc kaimiņvalstu tiesu ekspertīžu iestāžu pakalpojumu izmantošanas jau tagad ir pieprasījums. Projekts atbilst Eiropas Savienības Padomes iniciatīvai par vienotas tiesu ekspertīžu telpas izveidi Eiropas Savienībā (*Council conclusions on the vision for European Forensic Science 2020 including the creation of a European Forensic Science Area and the development of forensic science infrastructure in Europe*), kā arī Stokholmas programmai – atvērta un droša Eiropa tās pilsoņu un viņu aizsardzības labā (2010/C 115/01). Šāda veida projekts – vienota tiesu ekspertīžu telpa starp trīs valstīm – ES nekad nav īstenots, un tas būs liels ieguvums ne tikai tieslietu sistēmai, bet arī cels Latvijas valsts prestižu.

Projekta indikatīvais finansējuma apjoms ir EUR 106 188, no kā programmas „Tiesiskums 2014‑2020” finansējums 80% apmērā ir EUR 84 950, bet nacionālais līdzfinansējums 20% apmērā sastāda EUR 21 238. Projekta avansa maksājums, pieņemot, ka sākotnēji tiek pārskaitīti 80% no programmas līdzfinansējuma daļas, veido EUR 67 960, bet gala maksājums 20% apmērā no programmas līdzfinansējuma daļas veido EUR 16 990. Papildus projektā ir plānoti neattiecināmie izdevumi pievienotās vērtības nodokļa segšanai, kas indikatīvi veido EUR 9 504. Līdz ar to kopējais nepieciešamais valsts budžeta finansējuma apmērs, ieskaitot līdzfinansējumu, priekšfinansējumu un finansējumu neattiecināmo pievienotās vērtības nodokļa izmaksu segšanai, kas nepieciešams projekta ieviešanai, ir EUR 47 732.

Projektam kopējais nepieciešamais finansējums pēc finansējuma veida:

|  |  |
| --- | --- |
|  | **Kopējais nepieciešamais finansējums** |
| **EK līdzfinansējums** | 84 950 |
| **Nacionālais līdzfinansējums (nacionālais finansējums)** | 21 238 |
| **Priekšfinansējums (nacionālais finansējums)** | 16 990 |
| **Finansējums neattiecināmo izmaksu segšanai (nacionālais finansējums)** | 9 504 |
| **KOPĀ** | **132 682** |

Projektam nepieciešamais finansējums pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2016** | **2017** | **2018** | **KOPĀ** |
| **Avansa/gala maksājums** | 67 960 | 0 | 16 990 | **84 950** |
| **Attiecināmie izdevumi (EK līdzfinansējums)** | 37 118 | 30 842 | 0 | **67 960** |
| **Attiecināmie izdevumi (Nacionālais līdzfinansējums)** | 9 280 | 11 958 | 0 | **21 238** |
| **Attiecināmie izdevumi – priekšfinansējums (Nacionālais finansējums)** | 0 | 16 990 | 0 | **16 990** |
| **Neattiecināmie izdevumi (Nacionālais finansējums)** | 3 807 | 5 697 | 0 | **9 504** |

**3.1.3. Latvijas maksātnespējas reģistra savienošana ar portālu e-tiesiskums *(Connection of Register of Insolvency of the Republic of Latvia and e-Justie Portal)***

Projekta vienīgais īstenotājs būs Uzņēmumu reģistrs. Projektu plānots īstenot periodā no 2016. gada 1. janvāra līdz 2017. gada 30. aprīlim, un tas izstrādāts saskaņā ar 2013. gada 17. decembra Eiropas Parlamenta un Padomes regulu (ES) Nr.1382/2013. Regulā aprakstīti programmas „Tiesiskums 2014‑2020” konkrētie mērķi, kuros viens no mērķiem ir uzlabot tiesu sistēmu efektivitāti un to sadarbību ar informācijas un sakaru tehnoloģiju starpniecību, tostarp ar sistēmu un lietojumprogrammu pārrobežu sadarbspēju.

Projekta prioritārais mērķis ir nodrošināt ES dalībvalstu personām Latvijas maksātnespējas reģistra informācijas pieejamību, izmantojot e‑tiesiskuma portālu. Projekta apakšmērķi ir:

1) nodrošināt Latvijas maksātnespējas reģistra informācijas meklēšanas iespēju;

2) nodrošināt informācijas pieejamību starptautiskā valodā;

3) nodrošināt informācijas pieejamību mašīnlasāmo datu formātā.

Projekta ieviešanas rezultātā ir plānots konceptuāli izstrādāt maksātnespējas reģistra meklētāju e-tiesiskuma portālā un Latvijas Republikas Uzņēmumu reģistra mājas lapas maksātnespējas reģistra sadaļu. Tāpat izveidot terminu sarakstu, izveidot jaunu tīmekļa pakalpi, kas nodrošinās meklēšanu Latvijas maksātnespējas reģistrā, izmantojot e‑tiesiskuma portālu. Plānots arī izveidot Latvijas Republikas Uzņēmumu reģistra mājas lapas sadaļu angļu valodā, kurā e‑tiesiskums portāla vai jebkurš cits lietotājs varēs detalizēti (likumā noteiktajā apjomā) iepazīties ar maksātnespējas reģistra ierakstiem, tajā skaitā piekļūt maksātnespējas reģistra datiem mašīnlasāmā formā un piekļūt maksātnespējas reģistra dokumentiem, izmantojot tīmekļa lapu vai tīmekļa pakalpi. Projektā ir plānotas šādas aktivitātes: definētas prasības meklētājam, XML un JSon datu formāta servisa izveidošanai un Latvijas Republikas Uzņēmumu reģistra mājaslapas maksātnespējas reģistra sadaļā esošās izziņas pielāgošanai angļu valodā, kā arī izveidots terminu saraksts; organizēts iepirkums, izstrādāta un ieviesta jauna tīmekļa pakalpe; publicitātes aktivitātes, kvalitātes vadība.

Projekta indikatīvais finansējuma apjoms ir EUR 116 645, no kā programmas „Tiesiskums 2014‑2020” finansējums 80% apmērā ir EUR 93 316, bet nacionālais līdzfinansējums 20% apmērā ir EUR 23 329. Projekta avansa maksājums, pieņemot, ka sākotnēji tiek pārskaitīti 80% no programmas līdzfinansējuma daļas, ir EUR 74 653, bet gala maksājums 20% apmērā no programmas līdzfinansējuma daļas ir EUR 18 663. Papildus projektā ir plānoti neattiecināmie izdevumi pievienotās vērtības nodokļa segšanai, kas indikatīvi ir EUR 24 496. Līdz ar to kopējais nepieciešamais valsts budžeta finansējuma apmērs, ieskaitot līdzfinansējumu, priekšfinansējumu un finansējumu neattiecināmo pievienotās vērtības nodokļa izmaksu segšanai, kas nepieciešams projekta ieviešanai, sastāda EUR 66 488.

Projektam kopējais nepieciešamais finansējums pēc finansējuma veida:

|  |  |
| --- | --- |
|  | **Kopējais nepieciešamais finansējums** |
| **EK līdzfinansējums** | 93 316 |
| **Nacionālais līdzfinansējums (nacionālais finansējums)** | 23 329 |
| **Priekšfinansējums (nacionālais finansējums)** | 18 663 |
| **Finansējums neattiecināmo izmaksu segšanai (nacionālais finansējums)** | 24 496 |
| **KOPĀ** | **159 804** |

Projektam nepieciešamais finansējums pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2016** | **2017** | **2018** | **KOPĀ** |
| **Avansa/gala maksājums** | 74 653 | 18 663 | 0 | **93 316** |
| **Attiecināmie izdevumi (EK līdzfinansējums)** | 74 653 | 0 | 0 | **74 653** |
| **Attiecināmie izdevumi (Nacionālais līdzfinansējums)** | 23 329 | 0 | 0 | **23 329** |
| **Attiecināmie izdevumi – priekšfinansējums (Nacionālais finansējums)** | 5 968 | 12 695 | 0 | **18 663** |
| **Neattiecināmie izdevumi (Nacionālais finansējums)** | 21 830 | 2 666 | 0 | **24 496** |

**3.2. EK projektu konkursa rezultātu rezerves sarakstā iekļautais projekts**

**3.2.1. Aizsargāt un uzklausīt bērnus: starpdisciplinārās kapacitātes veidošana bērnu aizsardzības sistēmā strādājošajiem *(Protecting and hearing children: Multidisciplinary capacity building for professionals in child protection systems)***

Projekta iesniedzējs ir biedrība „Sabiedriskās politikas centrs PROVIDUS”, un Tieslietu ministrija projektā būs iesaistīta kā projekta partneris kopā ar Starptautisko Juvenālās justīcijas observatoriju (Beļģija), Starptautisko Bērnu attīstības iniciatīvu (Nīderlande), Bērnu atbalsta centru (Lietuva), *Rua Crew* (Igaunija), Saldus pašvaldību un Glābiet bērnus (Rumānija). Kā asociētie partneri projekta īstenošanai piesaistīti Latvijas Valsts policija un Juristu dialoga un solidaritātes asociācija (Rumānija).

Projektu plānots īstenot periodā no 2016. gada 1. janvāra līdz 2017. gada 31. decembrim. Projekts sagatavots atbilstoši prioritātei, kas paredz starpdisciplinārās kapacitātes celšanu bērnu tiesību aizsardzības jomā (kapacitātes celšana juridiskajiem u.c. praktiķiem, piemēram, sociālajā un veselības jomā, kā arī policijai). Projektā plānots attīstīt uz ES un starptautiskajiem standartiem balstītu apmācību programmu un analizēt speciālistu apmācības praksi ES valstīs. Tiek plānots ne tikai attīstīt un īstenot starpdisciplināru speciālistu apmācību programmu izmēģinājuma formā, bet arī pielietot iegūtās zināšanas praksē darbā ar mērķa grupu bērniem, kas pakļauti sociālās atstumtības riskam, lai praktiski uzlabotu viņu pieredzi saskarsmē ar bērnu tiesību aizsardzības sistēmu un tiesiskumu. Projekta vispārējais mērķis ir izveidot un veicināt priekšnoteikumus bērniem draudzīgas tiesiskās vides stiprināšanā Eiropas valstīs. Cita starpā tas tiks panākts, ceļot profesionālo kapacitāti personām, kas strādā bērnu tiesību aizsardzības jomā vai pārstāv bērnu intereses dažādos tiesvedības procesos, tai skaitā Valsts probācijas dienesta speciālistiem un prokuroriem. Galvenie apakšmērķi ir:

1) radīt ilgtspējīgu, uz metodoloģiju balstītu un pielāgojamu moduļu apmācību sistēmu ES speciālistiem, kuri strādā ar bērniem no mazāk aizsargātām grupām, kas pakļautas sociālās atstumtības riskam un šo bērnu labā;

2) attīstīt starptautiskas, inovatīvas sadarbības formas starpdisciplinārā vidē un paaugstināt Eiropas bērnu lietu speciālistu profesionālās zināšanas.

Projekta ietvaros plānota inovatīvu un efektīvu apmācību moduļu izveide darbam ar bērniem draudzīgām metodēm, starpdisciplināras kapacitātes izveidošana speciālistiem, kuri strādā ar bērniem un bērnu labā, zināšanu piemērošana darbā ar bērniem no mazāk aizsargātām grupām, kā arī projekta rezultātu izplatīšana un projekta ilgtspēja. Tieslietu ministrijas uzdevumos ietilps projekta vadība, tai skaitā projekta otrās darba plūsmas vadība; dalība metodoloģijas izstrādes uzraudzības darba grupā un dalība kā padomdevējam mācību moduļa/programmas izstrādē; zinātniskās komitejas darba organizēšana un e‑mācību moduļa testēšana; projekta publicitātes nodrošināšana ministrijas mājas lapā un publikācijas par bērniem draudzīgu tiesisko vidi sagatavošana.

Projekta rezultātā tiktu stiprināta bērniem draudzīga tiesiskā vide ES, radīta ilgtspējīga un pielāgojama apmācību moduļu sistēma ES speciālistiem, kā arī uzlabotas inovatīvas sadarbības formas starpdisciplinārā vidē un paaugstinātas Eiropas bērnu lietu speciālistu zināšanas.

Projekta indikatīvais finansējuma apjoms ir EUR 53 723, no kā programmas „Tiesības, vienlīdzība un pilsonība 2014‑2020” finansējums 76.84% apmērā ir EUR 41 280, bet nacionālais līdzfinansējums 23.16% apmērā ir EUR 12 443. Projekta avansa maksājums, pieņemot, ka sākotnēji tiek pārskaitīti 80% no programmas līdzfinansējuma daļas, ir EUR 33 024, bet gala maksājums 20% apmērā no programmas līdzfinansējuma daļas ir EUR 8 256. Papildus projektā ir plānoti neattiecināmie izdevumi pievienotās vērtības nodokļa segšanai, kas indikatīvi ir EUR 8 669. Līdz ar to kopējais nepieciešamais valsts budžeta finansējuma apmērs, ieskaitot līdzfinansējumu, priekšfinansējumu un finansējumu neattiecināmo pievienotās vērtības nodokļa izmaksu segšanai, kas nepieciešams projekta ieviešanai, sastāda EUR 29 368.

Projektam kopējais nepieciešamais finansējums pēc finansējuma veida:

|  |  |
| --- | --- |
|  | **Kopējais nepieciešamais finansējums** |
| **EK līdzfinansējums** | 41 280 |
| **Nacionālais līdzfinansējums (nacionālais finansējums)** | 12 443 |
| **Priekšfinansējums (nacionālais finansējums)** | 8 256 |
| **Finansējums neattiecināmo izmaksu segšanai (nacionālais finansējums)** | 8 669 |
| **KOPĀ** | **70 648** |

Projektam nepieciešamais finansējums pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2016** | **2017** | **2018** | **KOPĀ** |
| **Avansa/gala maksājums** | 33 024 | 0 | 8 256 | **41 280** |
| **Attiecināmie izdevumi (EK līdzfinansējums)** | 20 294 | 12 730 | 0 | **33 024** |
| **Attiecināmie izdevumi (Nacionālais līdzfinansējums)** | 6 117 | 6 326 | 0 | **12 443** |
| **Attiecināmie izdevumi – priekšfinansējums (Nacionālais finansējums)** | 0 | 8 256 | 0 | **8 256** |
| **Neattiecināmie izdevumi (Nacionālais finansējums)** | 4 299 | 4 370 | 0 | **8 669** |

**4. Turpmākā rīcība**

Tā kā dalība starptautiskās sadarbības projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus iepriekšminēto projektu veiksmīgai ieviešanai un īstenošanai nepieciešams:

1. Apstiprināt Tieslietu ministrijas padotības iestādes Tiesu administrācijas tiesības slēgt līgumu ar EK par apstiprinātā projekta „ ECLI ieviešana” (*ECLI development*) īstenošanu un atļaut uzņemties valsts budžeta ilgtermiņa saistības.

2. Apstiprināt Tieslietu ministrijas padotības iestādes Valsts tiesu ekspertīžu biroja tiesības slēgt līgumu ar EK par apstiprinātā projekta „ Atrodi tiesu ekspertu” (*Find a Forensic Expert*) īstenošanu un atļaut uzņemties valsts budžeta ilgtermiņa saistības.

3. Apstiprināt Tieslietu ministrijas padotības iestādes Uzņēmumu reģistra tiesības slēgt līgumu ar EK par apstiprinātā projekta „ Latvijas maksātnespējas reģistra savienošana ar portālu e-tiesiskums” (*Connection of Register of Insolvency of the Republic of Latvia and eJustie Portal*) īstenošanu un atļaut uzņemties valsts budžeta ilgtermiņa saistības.

4. Apstiprināt Tieslietu ministrijas tiesības slēgt līgumu ar biedrību „Sabiedriskās politikas centrs PROVIDUS” par projekta „ Aizsargāt un uzklausīt bērnus: starpdisciplinārās kapacitātes veidošana bērnu aizsardzības sistēmā strādājošajiem” (*Protecting and hearing children: Multidisciplinary capacity building for professionals in child protection systems*) īstenošanu un atļaut uzņemties valsts budžeta ilgtermiņa saistības pie nosacījuma, ja EK apstiprina finansējumu projekta ieviešanai.

5. Paredzēt, ka atbilstoši noslēgto līgumu nosacījumiem nepieciešamais finansējums nacionālā līdzfinansējuma, priekšfinansējuma un PVN neattiecināmo izmaksu segšanai pēc projektu līgumu noslēgšanas tiks nodrošināts, pārdalot līdzekļus no 74.resora „Gadskārtējā valsts budžeta izpildes procesa pārdalāmais finansējums” 80.00.00. programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”.

Tieslietu ministrs Dzintars Rasnačs

23.09.2015. 10.00

3585

I.Ārnesta

67046122, Ilze.Arnesta@tm.gov.lv

1. Eiropas judikatūras identifikators *(European Case Law Identifier)* [↑](#footnote-ref-1)